Les llicències de futbol continuen sent majoria - El Periòdic d'Andorra
Publicat el Dijous, 14 de febrer de 2019 | 17:30 h
Partit entre l'Inter Club Escaldes i l'FC Encamp. | FAF
El nombre de llicències esportives d'Andorra durant la temporada 2017-2018 ha estat de 8.810, de les quals fins a 4.507 formen part de federacions d'esports col·lectius i, les 4.303 restants, corresponen a federacions d'esports individuals, segons ha fet públic aquest dijous el departament d'Estadística.
Pel que fa als esports col·lectius, destaquen les 3.483 llicències de la Federació Andorrana de Futbol, mentre que en els esports individuals, la federació que engloba una quantitat més elevada de llicències és la Federació Andorrana d'Esquí, amb un total de 1.088. Si es fa un desglossament per sexe, s'ha constatat una presència majoritàriament masculina amb un total de 6.612 llicències, el que representa un 75,1% del total. Per la seva banda, el sexe femení representa el 24,9% restant amb un total de 2.198.
Per edat, durant la temporada 2017-2018 s'han registrat 3.030 llicències corresponents a majors d'11 anys (34,4%), 2.082 a menors d'entre 11 i 14 anys (23,6%), 1.075 a persones d'entre 15 i 17 anys (12,2%) i 2.623 a persones més grans de 18 anys (29,8%).
Cal destacar que durant aquesta última temporada s'han atorgat fins a 57 beques del programa Alt Rendiment d'Andorra (ARA) a esportistes d'alt nivell, el que ha suposat un augment de l'11,8% en relació a la temporada anterior i del 5,6% respecte a la temporada 2015-2016.